कार्मिक, लोक शिकायत एवं पेंशन मंत्रालय
केंद्रीय मंत्री डॉ. जितेन्द्र सिंह ने कहा है - विश्व आज के भारत की व्यापारिक क्षमता का जश्न मना रहा है और इस बात को स्वीकार कर रहा है कि प्रधानमंत्री श्री नरेन्द्र मोदी के नेतृत्व में यह भारत का स्वर्णयुग है
डॉ. सिंह जम्मू के हरि निवास में ‘बिग इम्पैक्ट अवॉर्ड्स-2023 सेलीब्रेटिंग बिजनेसेस ऑफ जम्मू’ में सम्मिलित हुये
ब्रिटेन को पीछे छोड़ते हुये दुनिया की सबसे तेज विकसित होती अर्थव्यवस्था बनकर भारत ने वैश्विक मानकों पर ऊंची छलांग लगाई हैः डॉ. जितेन्द्र सिंह
कारोबारी समुदाय, उदीयमान उद्यमी और मीडिया जम्मू-कश्मीर के युवा के लिये दूत बनकर उन्हें स्टार्ट-अप संस्कृति की तरफ प्रेरित कर सकते हैं, डॉ. जितेन्द्र सिंह
केंद्रीय विज्ञान एवं प्रौद्योगिकी राज्यमंत्री , अर्थ विज्ञान राज्यमंत्री , प्रधानमंत्री कार्यालय में राज्यमंत्री, कार्मिक, लोक शिकायत, पेंशन, परमाणु ऊर्जा और अंतरिक्ष राज्यमंत्री डॉ. जितेन्द्र सिंह ने आज कहा कि विश्व आज के भारत की व्यापारिक क्षमता का जश्न मना रहा है और इस बात को स्वीकार कर रहा है कि प्रधानमंत्री श्री नरेन्द्र मोदी के नेतृत्व में यह भारत का स्वर्णयुग है, जहां भारत के विकास-वृत्तांत को सभी देख रहे हैं।
डॉ. जितेन्द्र सिंह ने जम्मू के हरि निवास में ‘बिग इम्पैक्ट अवॉर्ड्स-2023 सेलीब्रेटिंग बिजनेसेस ऑफ जम्मू’ में शिरकत करते हुये यह कहा।
कार्यक्रम के दौरान डॉ. जितेन्द्र सिंह ने कहा कि प्रधानमंत्री श्री मोदी के नेतृत्व में भारत ने ब्रिटेन को पीछे छोड़ते हुये दुनिया की सबसे तेज विकसित होती अर्थव्यवस्था बनकर वैश्विक मानकों पर ऊंची छलांग लगाई है। इसके अलावा, वह वैश्विक नवाचार सूचकांक में चालीसवें पायदान पर पहुंच गया है। साथ ही 2014 में 250 स्टार्ट-अप से होते हुये भारत के पास अब 90,000 से अधिक स्टार्ट-अप और 100 यूनीकॉर्न की तीसरी सबसे बड़ी स्टार्ट-अप इको-प्रणाली हो गई है।
पिछले आठ वर्षों में मौजूदा सरकार के नेतृत्व में प्रति व्यक्ति आय भी दोगुनी हो गई है। साथ ही, लगभग हर क्षेत्र में निर्यात में बढ़ोतरी हुई है, चाहे वह मोबाइल चिप प्रौद्योगिकी हो, रक्षा और खिलौना उद्योग आदि हो। डॉ. सिंह ने कहा कि आईएमएफ की रेटिंग भी यह बताती है कि दुनिया आज भारत को महान अवसरों के स्थान के रूप में देख रही है, जिसके कारण हम सब में आत्मसम्मान की भावना पैदा हो गई है।
डॉ. जितेन्द्र सिंह ने यह भी कहा कि पिछले नौ वर्षों में प्रधानमंत्री श्री नरेन्द्र मोदी के नेतृत्व वाली सरकार ने व्यापार-अनुकूल सुधारों की जो श्रृंखला शुरू की है, उसने नये भारत की मजबूत नींव रख दी है, जहां कारोबारी समुदाय के लिये नये रास्ते खुल रहे हैं तथा विश्व बैंक की रिपोर्ट के अनुसार व्यापार सुगमता में भारत की रैंकिंग सुधरकर 2014 के 142 स्थान से बढ़कर 2022 में 63वें स्थान पर पहुंच गई है।
डॉ. सिंह ने कहा कि प्रधानमंत्री श्री मोदी के नेतृत्व में खादी डिजाइनर आइटम बन गया है और इस वर्ष खादी ने एक लाख करोड़ रुपये से अधिक का कारोबार किया है, जिसकी किसी ने कभी कल्पना तक नहीं की थी। भारत अब विमानन सेक्टर में तीसरा सबसे बड़ा देश है; 2014 में केवल 74 हवाई अड्डे थे, जो अब 147 हो गये हैं।
डॉ. सिंह ने कहा कि उभरते उद्यमियों और मीडिया के साथ यहां मौजूद कारोबारी समुदाय जम्मू-कश्मीर के युवाओं के लिए दूत बन सकते हैं, जो उन्हें स्टार्ट-अप संस्कृति 'स्टैंडअप इंडिया, स्टार्ट-अप इंडिया' की तरफ प्रेरित करें। उल्लेखनीय है कि प्रधानमंत्री नरेंद्र मोदी ने लाल किले की प्राचीर से यह आह्वान किया था, ताकि जम्मू-कश्मीर स्टार्ट-अप इंडिया की यात्रा में पीछे न छूटे।
पुरस्कार समारोह के दौरान डॉ. जितेंद्र सिंह ने बत्रा ग्रुप के सीईओ दविंदर कुमार बत्रा, वी-ब्रांड के एमडी रितेश ग्रोवर और विनोद ग्रोवर, केसी ग्रुप के अजय चौधरी और राहुल जंडियाल, कुंवरनई रितु सिंहजी सोशल एंटरप्रेन्योर, ग्रूवी जूसेस के अंचित वजीर, निम्बार्क ऑर्गेनिक फूड्स की संस्थापक निदेशक पूजा गुप्ता, दीनदयाल ओमप्रकाश ब्रांड की जेनेट अरोड़ा और मनीत अरोड़ा, रॉयल नेस्ट एस्टेट्स के एमडी विमल कुमार, टाट्सा मोटर्स एंड बाइक्स के सोहम अमला, शिवाया हेल्थकेयर के साहिल अग्रवाल, सूद आई केयर के डॉ. आरडी सूद, दर्पण प्रोडक्शंस के मालूप सिंह और अन्य को पुरस्कार प्रदान किए।
पुरस्कार समारोह में जम्मू के प्रमुख व्यापारियों, उद्यमियों के अलावा अजात शत्रु सिंह, पूर्व सांसद, पद्मश्री बलवंत ठाकुर और अन्य ने भाग लिया।